Document ID: 32012R0651

Reference:
27.7.2012
LV
Eiropas Savienības Oficiālais Vēstnesis
L 201/135
EIROPAS PARLAMENTA UN PADOMES REGULA (ES) Nr. 651/2012
(2012. gada 4. jūlijs)
par euro monētu emisiju
EIROPAS PARLAMENTS UN EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 133. pantu,
ņemot vērā Eiropas Komisijas priekšlikumu,
pēc leģislatīvā akta projekta nosūtīšanas valstu parlamentiem,
ņemot vērā Eiropas Centrālās bankas atzinumu (1),
saskaņā ar parasto likumdošanas procedūru (2),
tā kā:
(1)
Padomes 1998. gada 23. novembra un 2002. gada 5. novembra secinājumos par euro kolekcijas monētām, Komisijas Ieteikumā 2009/23/EK (2008. gada 19. decembris) par kopīgām pamatnostādnēm attiecībā uz apgrozībai paredzēto euro monētu emisiju un to valsts pusēm (3), kuru Padome apstiprināja 2009. gada 10. februāra secinājumos, un Komisijas Ieteikumā 2010/191/ES (2010. gada 22. marts) par euro banknošu un monētu likumīgā maksāšanas līdzekļa statusa darbības jomu un ietekmi (4) ir ieteikta prakse attiecībā uz euro apgrozības monētu, tostarp piemiņas monētu, emisiju, apspriešanos pirms derīgu euro apgrozības monētu iznīcināšanas un euro kolekcijas monētu izmantošanu.
(2)
Nepastāvot saistošiem noteikumiem par euro monētu emisiju, prakse dažādās dalībvalstīs var atšķirties, un tas nenodrošina vienotajai valūtai pietiekami integrētus pamatus. Rūpējoties par pārskatāmību un juridisko noteiktību, nepieciešams ieviest saistošus euro monētu emisijas noteikumus.
(3)
Saskaņā ar Padomes Regulu (EK) Nr. 974/98 (1998. gada 3. maijs) par euro ieviešanu (5) monētām euro un centu nominālvērtībā, ja tās atbilst Padomes noteiktajām nominālvērtībām un tehniskajiem datiem, ir likumīga maksāšanas līdzekļa statuss visās dalībvalstīs, kuru naudas vienība ir euro. Euro monētu nominālvērtības un tehniskie dati ir noteikti Padomes Regulā (EK) Nr. 975/98 (1998. gada 3. maijs) par apgrozībai paredzēto euro monētu nominālvērtībām un tehniskajiem datiem (6).
(4)
Dalībvalstīm, kuru naudas vienība ir euro, vajadzētu būt arī iespējai emitēt arī 2 euro piemiņas monētas īpašu notikumu atzīmēšanai, ievērojot ierobežojumus, kas noteikti šādu monētu emisijai gadā attiecīgajā emisijas dalībvalstī. Ir jānosaka konkrēti apjoma ierobežojumi piemiņas euro monētu emisijai, lai nodrošinātu, ka šādas monētas paliek tikai procentuāli neliela daļa no kopējā apgrozībā esošo 2 euro monētu kopskaita. Šādiem daudzuma ierobežojumiem tomēr būtu jāļauj emitēt pietiekamu monētu daudzumu, lai nodrošinātu efektīvu piemiņas euro monētu apgrozību.
(5)
Dalībvalstīm, kuru naudas vienība ir euro, vajadzētu būt arī iespējai emitēt kolekcijas euro monētas, kuras nav paredzētas apgrozībai un kurām vajadzētu būt viegli atšķiramām no apgrozības monētām. Kolekcijas euro monētām vajadzētu būt likumīga maksāšanas līdzekļa statusam tikai emisijas dalībvalstī, un tās nevajadzētu emitēt nolūkā laist apgrozībā.
(6)
Ir lietderīgi, ka kolekcijas euro monētu emisijas tiek iekļautas monētu kopējā apjomā, kas jāapstiprina Eiropas Centrālajai bankai, taču apkopotā veidā, nevis katra emisija atsevišķi.
(7)
Pašlaik izstrādāto euro monētu un euro banknošu dažādu denomināciju lietojums būtu regulāri un rūpīgi jāpārbauda kompetentajām iestādēm, ņemot vērā kritēriju par izmaksām un pieņemamību sabiedrībai. Jo īpaši Komisijai būtu jāveic ietekmes izvērtējums attiecībā uz 1 un 2 centu monētu turpmāku emisiju.
(8)
Lai novērstu, ka derīgas euro apgrozības monētas kādā dalībvalstī tiek iznīcinātas, lai gan citā dalībvalstī tās varētu būt vajadzīgas, dalībvalstīm pirms monētu iznīcināšanas būtu jāapspriežas citai ar citu,
IR PIEŅĒMUŠI ŠO REGULU.
1. pants
Definīcijas
Šajā regulā izmanto šādas definīcijas:
1)
“apgrozības monētas” ir tādas apgrozībai paredzētas euro monētas, kuru nominālvērtības un tehniskie dati ir noteikti Regulā (EK) Nr. 975/98;
2)
“piemiņas monētas” ir apgrozības monētas, kas paredzētas īpašu notikumu atzīmēšanai, kā noteikts Regulas (EK) Nr. 975/98 1.h pantā;
3)
“kolekcijas monētas” ir euro monētas, kas paredzētas kolekcionēšanai un nav emitētas ar mērķi laist apgrozībā.
2. pants
Euro monētas tipi
1.   Dalībvalstis var emitēt divu tipu euro monētu: apgrozības monētas un kolekcijas monētas.
2.   Komisija veic ietekmes izvērtējumu attiecībā uz 1 un 2 centu monētu turpmāku emisiju. Šajā ietekmes izvērtējumā ietilpst izmaksu un ieguvumu analīze, kurā minēto monētu faktiskās ražošanas izmaksas salīdzina ar šo monētu vērtību un sniegto labumu.
3. pants
Apgrozības monētu emisija
1.   Apgrozības monētas emitē un laiž apgrozībā ar nominālvērtību.
2.   Nelielu monētu daudzumu, kas nepārsniedz 5 % no dalībvalsts emitēto apgrozības monētu uzkrātās kopējās neto vērtības un apjoma, ņemot vērā vienīgi gadus ar pozitīvu neto emisiju, var piedāvāt tirgū par cenu, kas ir augstāka par nominālvērtību, ja tas ir pamatots ar īpašu monētas kvalitāti, īpašu iepakojumu vai jebkādiem papildpakalpojumiem.
4. pants
Piemiņas monētu emisija
1.   Ikviena dalībvalsts, kuras naudas vienība ir euro, var emitēt tikai divas piemiņas monētas gadā, izņemot gadījumus, kad:
a)
piemiņas monētas kopīgi emitē visas dalībvalstis, kuru naudas vienība ir euro; vai
b)
piemiņas monētu emitē, ja valsts vadītāja darba vieta ir brīva uz pagaidu laiku vai šādus pienākumus pilda pagaidu vadītājs.
2.   Katrā emisijas reizē apgrozībā laistais piemiņas monētu kopskaits nepārsniedz augstāko no šādām divām robežvērtībām:
a)
0,1 % no uzkrātā visu dalībvalstu, kuru naudas vienība ir euro, apgrozībā laistā 2 euro monētu neto kopskaita līdz tā gada sākumam, kas ir pirms attiecīgās piemiņas monētas emisijas gada; šo robežvērtību var paaugstināt līdz 2,0 % no uzkrātā visu dalībvalstu, kuru naudas vienība ir euro, 2 euro monētu neto kopskaita, ja tiek atzīmēts vispāratzīts un simboliski svarīgs notikums, – šādā gadījumā emisijas dalībvalsts atsakās turpmākajos četros gados emitēt vēl vienu piemiņas monētu, izmantojot paaugstināto robežvērtību, un izklāsta iemeslus, kādēļ tā izvēlējusies paaugstināto robežvērtību; vai
b)
5,0 % no uzkrātā attiecīgās dalībvalsts apgrozībā laistā 2 euro monētu neto kopskaita līdz tā gada sākumam, kas ir pirms attiecīgās piemiņas monētas emisijas gada.
3.   Lēmumu par to, vai emitēt piemiņas monētas ar kopīgu dizainparaugu, kuras emitē visas dalībvalstis, kuru naudas vienība ir euro, pieņem Padome. Balsošanas tiesības tām dalībvalstīm, kuru naudas vienība nav euro, atceļ minētā lēmuma pieņemšanai.
5. pants
Kolekcijas monētu emisija
1.   Kolekcijas monētām ir likumīga maksāšanas līdzekļa statuss tikai tajā dalībvalstī, kas tās emitējusi.
Emisijas dalībvalsts identitāte ir skaidri un viegli saskatāma uz monētas.
2.   Lai kolekcijas monētas varētu viegli atšķirt no apgrozības monētām, tās atbilst visiem turpmāk minētajiem kritērijiem:
a)
to nominālvērtībai jāatšķiras no apgrozības monētu nominālvērtības;
b)
uz tām nedrīkst būt attēlu, kas līdzinātos apgrozības monētu kopīgajai pusei, un, ja uz tām ir attēli, kas līdzinās apgrozības monētu valsts pusei, to vispārējo izskatu joprojām var viegli atšķirt;
c)
to krāsai, diametram un svaram vai vismaz diviem no šiem trim parametriem ievērojami jāatšķiras no apgrozības monētām; atšķirību uzskata par ievērojamu, ja vērtības līdz ar pielaidi ir ārpus pielaides diapazona, kas noteikts apgrozības monētām; un
d)
tām nedrīkst būt smalki rievotas vai dziļi rievotas monētas jostas.
3.   Kolekcijas monētas var piedāvāt tirgū par nominālvērtību vai par cenu, kas to pārsniedz.
4.   Kolekcijas monētu emisiju novērtē, apkopojot monētu emisijas apjomu, kas jāapstiprina Eiropas Centrālajai bankai.
5.   Dalībvalstis veic visus atbilstīgos pasākumus, lai novērstu to, ka kolekcijas monētas tiek lietotas kā maksāšanas līdzeklis.
6. pants
Apspriešanās pirms apgrozības monētu iznīcināšanas
Pirms tādu apgrozības monētu iznīcināšanas, kas nav apgrozībai nederīgas euro monētas Eiropas Parlamenta un Padomes Regulas (ES) Nr. 1210/2010 (2010. gada 15. decembris) par euro monētu autentiskuma noteikšanu un rīkošanos ar apgrozībai nederīgām euro monētām (7) 2. panta b) punkta nozīmē, dalībvalstis savstarpēji apspriežas ar Ekonomikas un finanšu komitejas kompetentās apakškomitejas starpniecību un informē dalībvalstu, kuru naudas vienība ir euro, naudas kaltuvju direktorus.
7. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
Strasbūrā, 2012. gada 4. jūlijā
Eiropas Parlamenta vārdā –
priekšsēdētājs
M. SCHULZ
Padomes vārdā –
priekšsēdētājs
A. D. MAVROYIANNIS
(1)  OV C 273, 16.9.2011., 2. lpp.
(2)  Eiropas Parlamenta 2012. gada 22. maija nostāja (Oficiālajā Vēstnesī vēl nav publicēta) un Padomes 2012. gada 26. jūnija lēmums.
(3)  OV L 9, 14.1.2009., 52. lpp.
(4)  OV L 83, 30.3.2010., 70. lpp.
(5)  OV L 139, 11.5.1998., 1. lpp.
(6)  OV L 139, 11.5.1998., 6. lpp.
(7)  OV L 339, 22.12.2010., 1. lpp.

Summary:
Euro monētu emisija
Euro monētu emisija
KOPSAVILKUMS:
Regula (ES) Nr. 651/2012 par euro monētu emisiju
Regula (ES) Nr. 729/2014 par apgrozībai paredzēto euro monētu nominālvērtībām un tehniskajiem datiem
KĀDS IR ŠO REGULU MĒRĶIS?
Ar Regulu (ES) Nr. 651/2012 nosaka euro monētu tipus un paredz noteikumus, kas jāievēro attiecībā uz monētu emisiju.
Ar Regulu (ES) Nr. 729/2014 nosaka tehniskās prasības euro monētām un paredz vispārējus noteikumus par dizainparaugiem un to apstiprināšanu.
SVARĪGĀKIE ASPEKTI
Regulā (ES) Nr. 651/2012 norādīts:
eurozonas valstu (valstu, kuru valūta ir euro) valdības var emitēt apgrozības monētas* un kolekcijas*monētas;
apgrozības monētas laiž apgrozībā ar nominālvērtību, izņemot nelielu monētu daudzumu, kas nepārsniedz 5 % no kopējā apjoma un ko var piedāvāt tirgū par augstāku cenu, ja tas ir pamatots ar īpašu monētas kvalitāti vai iepakojumu;
valstu piemiņas* monētas:
atļauts emitēt ne biežāk kā divas reizes gadā (ja vien to dizainparaugs nav kopīgs visās eurozonas valstīs);
apgrozībā laistais piemiņas monētu kopskaits nepārsniedz vienu no divām iespējamām robežvērtībām (atkarībā no tā, kura ir augstāka) kā procentuālu attiecību no apgrozībā laistā 2 euro monētu kopskaita;
kolekcijas monētas:
tām ir likumīga maksāšanas līdzekļa statuss* tikai tajā eurozonas valstī, kura tās emitējusi;
tām jābūt viegli atšķiramām no apgrozības monētām pēc nominālvērtības, ar attēliem un diviem no šiem parametriem: krāsu, diametru un svaru;
pirms bojātu euro monētu iznīcināšanas eurozonas valstis savstarpēji apspriežas;
Komisija veic ietekmes izvērtējumu attiecībā uz 1 un 2 centu monētu turpmāku emisiju, analizējot to faktiskās ražošanas izmaksas attiecībā pret šo monētu vērtību un sniegto labumu.
Saskaņā ar Regulu (ES) Nr. 729/2014:
euro monētu sērijas veido astoņas monētu nominālvērtības (1, 2, 5, 10, 20 un 50 centi un 1 un 2 euro);
katrai monētai ir atšķirīga valsts puse un kopīga Eiropas puse;
attiecībā uz valsts pusi:
tajā ir atveidots aplis no 12 zvaigznēm, kuras pilnībā ietver valsts dizainparaugu;
tās dizainparaugu izmaiņas var izdarīt tikai reizi 15 gados, izņemot gadījumu, ja mainās uz monētas norādītais valsts vadītājs;
valsts pusē neatkārto norādes par monētas nominālvērtību, ja vien šādas norādes nav sniegtas, izmantojot atšķirīgu alfabētu;
valsts pusi atjaunina, lai pilnībā izpildītu šīs regulas prasības līdz 2062. gada 20. jūnijam;
attiecībā uz piemiņas monētām:
piemiņas monētu nominālvērtība var būt tikai 2 euro;
piemiņas monētu dizainparaugs atšķiras no parasto* 2 euro monētu dizainparauga;
tajās atveido tikai tādus elementus, kuri ir svarīgi valsts vai Eiropas mērogā;
eurozonā kopīgi emitētajās piemiņas monētās attēlo tikai tādus elementus, kuriem ir ļoti svarīga nozīme Eiropas mērogā;
eurozonas valstis informē cita citu un Komisiju par ierosinātajām valsts dizainparaugu izmaiņām un tām piemēro apstiprināšanas procedūru. Šādā apstiprināšanas procedūrā iebildumus var izteikt:
valstu valdības, ja tās uzskata, ka dizainparauga projekts var izraisīt tās iedzīvotāju negatīvu reakciju;
Komisija, ja tā uzskata, ka dizainparauga projektā nav ievērotas tiesību aktā noteiktās tehniskās prasības.
KOPŠ KURA LAIKA ŠĪS REGULAS IR PIEMĒROJAMAS?
Regulu (ES) Nr. 651/2012 piemēro kopš 2012. gada 16. augusta.
Ar Regulu (ES) Nr. 729/2014 konsolidē iepriekšējos noteikumus par monētām, kas tika noteikti, ieviešot euro 2002. gadā ar Regulu (EK) Nr. 975/98 un tās turpmākiem grozījumiem. Tā ir piemērojama kopš 2014. gada 22. jūlija.
Abās regulās ir iekļauti elementi no Komisijas Ieteikuma 2009/23/EK par kopīgām pamatnostādnēm attiecībā uz apgrozībai paredzēto euro monētu emisiju un to valsts pusēm.
KONTEKSTS
Euro monētas vispārējā apgrozībā nonāca 2002. gadā. Astoņu nominālvērtību monētas ir ar atšķirīgu izmēru, krāsu un biezumu atkarībā no to vērtības, un monētas ir izstrādātas tā, lai maksimāli apgrūtinātu to viltošanu.
Plašāka informācija:
“Euro banknotes un monētas” (Eiropas Komisija).
* GALVENIE TERMINI
              
Apgrozības monētas: monētas vispārējai lietošanai, kas ir likumīgs maksāšanas līdzeklis visās eurozonas valstīs.
Kolekcijas monētas: monētas, kas nav paredzētas apgrozībai un kurām ir likumīga maksāšanas līdzekļa statuss tikai tajā eurozonas valstī, kurā tās emitētas.
Piemiņas monētas: 2 euro apgrozības monētas, ar kurām atzīmē kādu īpašu notikumu, kas ir svarīgs valsts vai Eiropas mērogā.
Likumīgs maksāšanas līdzeklis: monētas vai banknotes, kas valstī jāpieņem parāda apmaksai.
Parastās monētas: apgrozības monētas, izņemot piemiņas monētas.
PAMATDOKUMENTI
            
Eiropas Parlamenta un Padomes Regula (ES) Nr. 651/2012 (2012. gada 4. jūlijs) par euro monētu emisiju (OV L 201, 27.7.2012., 135.–137. lpp.)
Padomes Regula (ES) Nr. 729/2014 (2014. gada 24. jūnijs) par apgrozībai paredzēto euro monētu nominālvērtībām un tehniskajiem datiem (Pārstrādāta redakcija) (OV L 194, 2.7.2014., 1.–7. lpp.)
Pēdējo reizi atjaunots: 04.04.2017